UPDATE 2: Cluj (vezi aici), Timișoara (aici) și Sibiu (aici) s-au adăugat pe lista orașelor pentru care s-au anunțat proteste duminică. Dacă mai știți și alte orașe în care s-au anunțat mobilizări pentru proteste, vă rog semnalați-le (cu link) la secțiunea ”comentarii”.

UPDATE: Ordonanța care permite traseismul aleșilor locali a fost adoptată în ședința de astăzi a Guvernului României. La începutul ședinței, premierul Victor Ponta a afirmat, sfidător, că își asumă ordonanța și că ”trebuie să facem dreptate”. Pentru Ponta, suspendarea legii prin ordonanță de urgență, reprezintă ”dreptate”! La rândul lui, și vicepremierul Liviu Dragnea a declarat că ”nu e nimic nedemocratic” în a suspenda o lege!

Comunitatea Uniți Salvăm a început mobilizarea la proteste pe Facebook, aici, anunțând proteste pentru duminică, 31 august, de la ora 16.00, în Piața Universității. Tu ce faci duminică?

(text inițial)

Puneți ziua de 27 august în calendar. E ziua tâmpeniilor maxime pentru Guvernele Ponta. Anul trecut, pe 27 august 2013, Ponta a trimis în Parlament proiectul Legii Speciale pentru distrugerea Roșiei Montane. E acel proiect care prevedea punerea în paranteză a numeroase alte acte normative – fie prin schimbarea lor, fie prin declararea lor ca neaplicabile la Roșia Montană – doar pentru a permite celor de la RMGC să arunce în aer Apusenii, să-i scoată pe moți cu forța de pe terenurile și din casele lor, să ridice barajul cianurii. Reacția care a urmat se cunoaște, cu zeci de mii de români în stradă.

Ieri, tot într-o zi de 27 august, noul Guvern Ponta a recidivat, publicând Ordonanța de Urgență care permite, pentru zece zile (!!!), eludarea Legii privind Statutul aleșilor locali și transferul acestora de la un partid la altul. Pe fond și pe formă e aceeași mizerie: un act normativ cu dedicație, menit să înfrângă prevederile legale în vigoare exact atât cât este nevoie pentru a profita de el inițiatorii. Dacă vreți o comparație metaforică, ordonanța asta e cianură în stare pură. Odată ajunsă în societate nu mai ai cum să o elimini – pur și simplu te sufocă. Nu mai insist asupra gradului ei de nocivitate, am scris despre asta aici, aici puteți citi o analiză de Alina Mungiu-Pippidi, iar aici puteți semna scrisoarea Societății Civile prin care lui Ponta și lui Dragnea li se solicită imperativ să dea înapoi.

Constat însă, o altă coincidență cu toamna trecută: reacția cvasiunanimă de respingere a ordonanței, dincolo de ideologii și de alte dispute în contradictoriu, a societății civile. Ponta, Dragnea și deștepții lor consilieri trebuie să fie orbi, proști grămadă, trăitori într-o cameră roz izolată de tot restul României să nu vadă, să nu audă și să nu-și dea seama ce au stârnit. E exact genul de acțiune necesară pentru a declanșa activarea și mobilizarea civică. De la petiții la proteste, la discuții în rețelele sociale și între prieteni, cu o tematică, de asemenea comună: ”măi, cum îi oprim pe ăștia?”. Dacă ordonanța asta chiar va fi adoptată, e mai mult de clar în ce direcție se va îndrepta România dacă PSD câștigă și Cotroceniul. O țară a discreționarismului, a arbitrariului, a legilor cu dedicație, a ordonanțelor ”pentru zece zile”, a pumnului în gură. Nu doar că nu se va stopa ori măcar atenua hoția, ci s-ar legaliza tâlhăria. Pentru că asta face PSD acum – nu se mai chinuie, precum hoții de buzunare, să-ți scoată portofelul din buzunar fără să-ți dai seama, ci pur și simplu îți trântește o măciucă în cap, să te poată despuia în voie.

Până nu e prea târziu, un asemenea viitor pentru România mai poate fi încă evitat. În stradă și la vot. Toamna anului trecut a dovedit că se poate! Pe Facebook am văzut diferite evenimente de mobilizare legate de aniversarea începutului protestelor de anul trecut pentru Roșia Montană. Eu zic că sunt motive suplimentare de ieșit în stradă.